Քաղհան

Քաղհան, մոլախոտերի հեռացումը ցանքերից և գյուղատնտեսական ու անտառային բույսերի տնկարկներից։ Ըստ մոլախոտերի հեռացման եղանակի լինում է մեխանիկական, քիմիական, ձեռքի քաղհան։ Մեխանիկական քաղհանը կատարում են կուլտիվատորներով, որոնք պտղատու և խաղողի այգիներում, շարահերկ կուլտուրաների միջշարքերում կտրատում են մոլախոտերը, և ցաքաններով (մինչև ծլելը և ծլելուց հետո), որոնք ատամներով հանում են և վնասում մոլախոտերը։ Քիմիական քաղհանը մոլախոտերի ոչնչացումն է հերբիցիդներով։ Ձեռքի քաղհանը կիրառվում է սերմնաբուծության հողամասերում, փոքր տարածություն զբաղեցնող արժեքավոր բույսերի ցանքերում, աննշան չափով՝ շարահերկ բույսերի շարքերում և բներում։ 

Քաղհանը կատարվում է մոլախոտերի զարգացման վաղ փուլերում։ Ուշացնելու դեպքում մշակովի բույսերը ընկճվում են, և բերքը նվազում է։ Քաղհանի ժամանակ հեռացվում են նաև մշակովի բույսերի այլ տեսակներ (տեսակային քաղհան) և սորտեր (սորտային քաղհան)։

Տե՛ս նաև 
 Կուլտիվացում
 Տափանում
 Ցանք

Գյուղատնտեսական տեխնիկա